b'\n_START_ARTICLE_\nGlukokortikoid\n_START_PARAGRAPH_\nGl\xc3\xbakokortiko\xc3\xaddi so steroidni hormoni skorje nadledvi\xc4\x8dne \xc5\xbeleze; glavni predstavnik je kortizol. Sintetizirajo se in izlo\xc4\x8dajo pod vplivom kortikotropina, spodbujajo glukoneogenezo v jetrih in zavirajo vstopanje glukoze v tkiva, spodbujajo katabolizem beljakovin zlasti v mi\xc5\xa1icah, so potrebni za delovanje kateholaminov, delujejo protivnetno in zavirajo imunski sistem itd.\n_START_SECTION_\nSinteza\n_START_PARAGRAPH_\nGlukokortikoidi se sintetizirajo v skorji nadledvi\xc4\x8dnice ter se od tam izlo\xc4\x8dajo v krvni obtok. Pri \xc4\x8dloveku je v telesu prisoten glukokortikoid hidrokortizon (kortizol), ki se tvori iz svojega predhodnika kortizona. Glukokortikoidi se ne tvorijo na zalogo, temve\xc4\x8d se sintetizirajo in sprostijo v krvni obtok po potrebi. Glavni fiziolo\xc5\xa1ki dra\xc5\xbeljaj za sintezo in spro\xc5\xa1\xc4\x8danje glukokortikoidov je kortikotropin, ki ga izlo\xc4\x8da sprednji re\xc5\xbeenj mo\xc5\xbeganskega priveska. Izlo\xc4\x8danje kortikotropina nadzorujeta kortikotropin spro\xc5\xa1\xc4\x8dajo\xc4\x8di hormon iz hipotalamusa in raven glukokortikoidov v krvi, ki po negativni povratni zanki zavira hipotalamus. V telesu obstaja bazalna raven spro\xc5\xa1\xc4\x8danja glukokortikoidov, kortikotropin spro\xc5\xa1\xc4\x8dajo\xc4\x8di hormon in dolo\xc4\x8deni dejavniki (npr. prekomerna toplota ali mraz, po\xc5\xa1kodba, oku\xc5\xbeba) pa spodbudijo izlo\xc4\x8danje kortikotropina in s tem sintezo ve\xc4\x8djih koli\xc4\x8din glukokortikoidov. Raven glukokortikoidov niha v cirkadianem ritmu; koncentracije endogenih kortikoidov so najvi\xc5\xa1je zjutraj, najni\xc5\xbeje pa okrog polno\xc4\x8di.\n_START_SECTION_\nMehanizem delovanja\n_START_PARAGRAPH_\nGlukokortikoidi u\xc4\x8dinkujejo na celi\xc4\x8dne procese preko vezave na glukokortikoidne receptorje. Po vstopu molekule glukokortikoida v celico se le-ta ve\xc5\xbee na vezavno mesto na receptorju in povzro\xc4\x8di njegov konformacijsko spremembo. Glukokortikoidni receptorji senajajo v citoplazmi domala vseh celic. Konformacijska sprememba, ki jo izzvove vezava glukokortikoida, odstre vezavno mesto za DNK. Kompleksi receptor\xe2\x80\x93glukokortioid tvorijo dimere (dva po dva kompleksa se med seboj pove\xc5\xbeeta), se pomaknejo proti celi\xc4\x8dnemu jedru in se v jedru ve\xc5\xbeejo na DNK. Pri tem spro\xc5\xbeijo prepisovanje dolo\xc4\x8denih genov (na primer za lipokortin 1, ki zavira izlo\xc4\x8danje hormonov iz hipotalamusa in mo\xc5\xbeganskega priveska in ima verjetno tudi protivnetno delovanje), prepisovanje drugih genov pa zavrejo (za COX-2, citokine ...).\n_START_SECTION_\nKlini\xc4\x8dna uporaba\n_START_PARAGRAPH_\nGlukokotikoidi se zaradi zaviranja nastanka prostaglandinov, citokinov in vnetnih encimov uporabljajo za zdravljenje \xc5\xa1tevilnih revmati\xc4\x8dnih bolezni (revmatoidni in psoriati\xc4\x8dni artritis, juvenilni idiopati\xc4\x8dni artritis, ankilozirajo\xc4\x8di spondilitis ...), anafilaksije, astme, luskavice, atopijskega dermatitisa ...\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nPovzro\xc4\x8dajo lahko med drugim naslednje ne\xc5\xbeeleni u\xc4\x8dinki: prerazporeditev ma\xc5\xa1\xc4\x8dobe, zastajanje teko\xc4\x8dine, izgubo kalija, hiperglikemijo, hipertenzijo, pogostej\xc5\xa1e oku\xc5\xbebe, katabolizem mi\xc5\xa1ic in kosti, osteoporozo, aterosklerozo, zastoj rasti v otro\xc5\xa1ki dobi, \xc5\xbeelod\xc4\x8dno razjedo, in slab\xc5\xa1e celjenje ran.'